哀孤鴻
作者：曹勛
朝代：宋

paragraphs: 哀孤鴻，孤鴻杳何所。
堅冰合洞庭，積雪滿南楚。
弔影破寒空，凄凉宿烟雨。
上林衰草暗池塘，衡岳居人雜豺虎。
縣官下詔收箭工，繒繳高張求勁羽。
稻粱粒粒盡輸軍，飲啄號呼困秋浦。
至今燕代滿胡兒，每欲歸飛畏弓弩。
畏弓弩，誰能爲我驅胡虜。
胡虜驅除漢道昌，一身雖困忘辛苦。